સૌથી પહેલા જરા ડીએનએ અને જીનેટિક કોડ વિષે વાત કરી લઈએ. આપણા રંગ,રૂપ, દેખાવ, સ્વભાવ, શારીરિક બાંધો… વગેરે માટે આપણા જીન્સ જવાબદાર છે. ઘણી બધી બિમારીઓ પણ જીન્સને આભારી છે, જે આનુવાંશિક બિમારી તરીકે ઓળખાય છે. જે રીતે કોમ્પ્યુટરનું કોઈ સોફ્ટવેર પોતાના સેટ કરેલા પ્રોગ્રામ કોડ મુજબ ચાલે છે, એ જ પ્રમાણે આપણું શરીર પણ આપણા ડીએનએ દ્વારા પ્રોગ્રામ્ડ થયેલા કોડને અનુસરે છે. આ કોડ ‘જીનેટિક કોડ’ તરીકે ઓળખાય છે. આ જીનેટિક કોડ એટલે આપણા બોડી પ્રોગ્રામ્સનો એવો ‘સેટ ઓફ રૂલ્સ’, કે જે જીવિત કોષોની મદદ વડે ‘ડીએનએ’ અને ‘મેસેન્જર આરએનએ’ જેવા જીનેટિક મટીરીયલ્સમાં સંગ્રહાયેલી માહિતીને પ્રોટીનમાં તબદીલ કરે છે. આ આખું ઓર્ગેનીઝમ ગણિતીય અલગોરિધમ જેવું જ છે. હવે, ડૉ લેહન અને એમની ટીમના સંશોધન મુજબ અમુક ખાસ જીન્સમાં આવેલા ‘પરિવર્તન’ને કારણે મનુષ્યના મસ્તિષ્કની બૌદ્ધિક ક્ષમતા વધી છે! એનો અર્થ એમ થાય કે છેલ્લા ૬૦,૦૦૦ વર્ષો દરમિયાન માનવ મગજમાં જે બે પરિવર્તનો આવ્યાની બાબત આપણે જોઈ, એ મનુષ્યના જીન્સમાં આવેલા પરિવર્તનને આભારી છે! અને જીન્સ તો દરેક વ્યક્તિએ જુદા જુદા હોય છે! ચાઈનીઝ, ભારતીય કે અમેરિકનના જીન્સ એકબીજાથી અવશ્યપણે જુદા જ હોવાના. આથી જીન્સમાં આવેલા જે પરિવર્તનોએ મગજને અસર કરી છે, એ મનુષ્યની અમુક જ પ્રજાતિમાં જોવા મળી શકે છે! જેનો સીધો અર્થ એ કે અત્યારે સમાન લાગતી મનુષ્યની બે જુદી જુદી પ્રજાતિઓમાંની કોઈ એક પ્રજાતિ, હજારો વર્ષ પછી, બીજી પ્રજાતિ કરતાં વધુ બૌદ્ધિક ક્ષમતાઓ ધરાવતી હશે… એમના મગજનું કદ બીજી પ્રજાતિની સરખામણીએ મોટું હશે?!!